**NACIONALINIO SUSITARIMO DĖL MIŠKŲ**

**SEKTORINIŲ GRUPIŲ**

**DARBO KNYGA**

**NACIONALINĖS MIŠKŲ VIZIJOS ETAPUI**

**Jūsų sektorinės grupės pavadinimas**

|  |
| --- |
| **Nemedieninės miško ekonomikos sektorinė grupė** |

**Jūsų sektorinės grupės nariai**

|  |  |  |  |
| --- | --- | --- | --- |
| **Eil. Nr.** | **Vardas** | **Pavardė** | **Ką atstovauja?** |
|  | Gintaras  | Riauba | VšĮ Baltijos aplinkos forumas |
|  | Mindaugas | Potapovas | Lietuvos fitoterapijos sąjunga |
|  | Remigijus | Uzdras | Lietuvos bitininkų profesionalų asociacija |
|  | Vidmantas | Jusas | Miško darbų rangovų asociacija |
|  | Vytis | Garbauskas | Nacionalinė bičių selekcininkų asociacija |
|  | Tautvydas | Vaičiūnas | Lietuvos bitininkų sąjunga |
|  | Audronis | Glumbakas | Elnių augintojų asociacija |
|  | Kęstutis  | Stankevičius | KB "Zarasų šilas" |
|  | Viktoras | Rinkevičius | Danielių augintojas, ūkininkas, miško savininkas |
|  | Vytenis | Daugutis | VšĮ „Krembliai“ |
|  | Rimgaudas | Aleknavičius | Lietuvos bitininkų profesionalų asociacija |
|  | Stanislovas | Čepinskas | Tarptautinė miškų terapijos sąjunga |
|  | Remigijus | Daubaras | VDU |
|  | Vasarė | Krištopaitytė | Organizacija „Klappir“ |
|  | Marius | Krikščiūnas | Bitininkas, miško sodų kūrėjas |
|  | Alanas | Petrauskas | Chemijos mokslų daktaras, VšĮ „Laimės kelio mokykla“ |
|  | Laima  | Česonienė | VDU |

**Darbo knygos paskirtis**

*Šios darbo knygos paskirtis:*

1. *padėti sektorinių grupių dalyviams pasirengti produktyviam darbui Nacionalinės miškų vizijos formavimo renginyje – bendrame forume;*
2. *padėti, kad skirtingos sektorinės grupės suformuluotų rezultatus, kurie galėtų būti tarpusavyje palyginti;*
3. *suteikti skirtingoms sektorinėms grupėms informaciją apie vienos kitų mintis ir pasirinkimus.*

**SVARBU!**

* *Šios knygos įrašai yra sektorinės grupės darbo rezultatas.*
* *Darbo knyga* ***iki 2021 m. rugsėjo 13 d. 12 val.*** *turi būti persiųsta NMS techninei grupei adresu: anzela.valaine@am.lt.*
* *Sektorinių grupių darbo knygų rezultatai apjungti į vieną dokumentą bus pateikti visoms sektorinėms grupėms taip užtikrinant pilną informacijos skaidrumą ir atvirumą.*
* *Sektorinė grupės pristatys darbo knygos rezultatus Nacionalinės miškų vizijos formavimo renginyje – bendrame forume, kuriame bendrakūroje su kitų sektorinių grupių atstovais formuos vieną skirtingus interesus integruojančią Nacionalinę miškų viziją.*

**Bendrakūra**

Nacionalinio miškų susitarimo procesas remiasi bendrakūra, t.y. diskusijos, tekstai ir sprendimai formuojami visiems dalyviams kartu dirbant toje pačioje erdvėje ir tuo pačiu metu. Toks metodas užtikrina visų dalyvių įtraukimą ir kiekvieno nuomonės išklausymą ir skaidrumą. Bendrakūroje rekomenduojama siekti susitarimų konsensuso būdu.

Bendrakūra yra efektyvesnė ir skaidresnė, kai diskusijų dalyviai pasidalina vaidmenimis, tokiu būdu pasiskirstydami ir atsakomybe bei lyderyste. Rekomenduojama kiekvienos diskusijos pradžioje pasiskirstyti šiuos vaidmenis:

1. **Laikrodininkas –** stebi laiką, jei pasisakymams nustatote laiko limitą, apie jį praneša, informuoja grupę apie laiko ribas.
2. **Moderatorius -** užtikrina, kad visi grupėje turėtų vienodai laiko pasisakyti, nebūtų dominuojančių, jei kas nors grupėje veikia destruktyviai ar nepagarbiai kito dalyvio atžvilgiu, turi teisę šią situaciją nutraukti;
3. **Rašytojas –** užrašogrupėje gimusias mintis ir susitarimus pagal pateiktas užduotis, persiunčia dokumentą grupės nariams ir techninei grupei.
4. **Pranešėjas -** pristato grupės mintis bendrame forume grupės vardu.

Vaidmenys neatleidžia nuo dalyvavimo grupės diskusijoje.

**BENDRA INFORMACIJA APIE SEKTORINIŲ GRUPIŲ DARBĄ NACIONALINĖS MIŠKŲ VIZIJOS ETAPE**

Nacionalinės miškų vizijos etapo tikslas – įvertinus skirtingus proceso dalyvių interesus, ateities poreikius ir lūkesčius, išgirsti vieni kitus ir atrasti bendrus sąlyčio taškus ir suformuluoti bendrą ilgalaikę nacionalinę miškų viziją.

**Etapo trukmė**

3-4 sektorinių grupių susitikimai ir bendras 1 dienos forumas. Trukmė: 6-8 savaitės. Preliminarus laikas - 2021 m. rugpjūtis – rugsėjo pradžia.

**Sektorinių grupių dalyvių skaičius**

Sektorinė grupė pati nuspredžia, kiek žmonių dalyvaus sektoriniuose renginiuose.

Sektorinės grupės minimalus dalyvių skaičius 5, jei grupė nesuformuojama, jai siūloma jungtis prie kitų grupių.

Tas pats asmuo gali būti tik vienos sektorinės grupės dalyvis.

**Pradiniai duomenys sektorinių grupių darbui**

1. NMS pamatinis tikslas
2. NMS proceso gairės

**Sektorinių grupių darbo rezultatai**

Šie sektorinių grupių darbo rezultatai, kurie skirti bendro **konteksto** formavimui, yra įrašomi **darbo knygoje** ir **išplatinami** visoms sektorinėms grupėms ir koordinacinei grupei:

 *[Užpildyta darbo knyga]*

1. Sektorinių grupių raida, situacija ir ilgalaikiai poreikiai;
2. Sektorinių grupių pozicijos ir pasiūlymai dėl pamatinio NMS tikslo

Šie sektorinių grupių darbo rezultatai, kurie yra įrašomi **darbo knygoje** ir pristatomi **bendrame forume,** kuriame yra, ir apjungiami ir integruojami ir tik tuomet tampa dokumento dalimi:

*[Užpildyta darbo knyga ir prezentacija bendrame forume]*

1. Nacionalinė miškų vizija

**UŽDUOTYS SEKTORINIŲ GRUPIŲ DARBUI NACIONALINĖS MIŠKŲ VIZIJOS ETAPE**

Sektorinių grupių darbas šiame etape susideda iš trijų užduočių.

**Pirmoji užduotis** skirta suformuluoti jūsų sektorinės grupės poreikį, kuris turėtų būti atspindėtas nacionalinio miškų susitarimo dokumente.

**Antroji užduotis** skirta įvertinti pamatinį nacionalinio miškų susitarimo tikslą ir nustatyti, kokios temos yra aktualios jūsų sektorinei grupei

**Trečioji užduotis** skirta suformuluoti nacionalinę miškų viziją taip, kaip ją mato jūsų sektorinė grupė.

**UŽDUOTIS Nr. 1. POREIKIŲ NUSTATYMAS**

Ši užduotis susideda iš trijų pratimų. Kiekvienas poreikis turi savo priešistorę ir turi savo lūkesčius ateities perspektyvoje, todėl svarbu jį formuluojant įvertinti visą kontekstą.

1. **Pratimas. Atsakydami į pateiktus klausimus, užpildykite sektorinės grupės raidą įtakojusių esminių įvykių ar veiksnių lentelę.**

Kaip istoriškai formavosi ir keitėsi jūsų atstovaujamos sektorinės grupės padėtis per pastaruosius tris dešimtmečius (nuo 1990 m.) iki šių dienų?

Kokie svarbiausi ivykiai, įstatymai, strateginiai dokumentai, organizacijos, finansavimo mechanizmai ar kiti veiksniai labiausiai paveikė (teigamai arba neigiamai) jūsų grupės raidą bei jūsų grupės poreikius?

|  |  |  |
| --- | --- | --- |
| **Įvykis ar veiksnys** | **Laikotarpis** | **Poveikis** (teigiamas/neigiamas, aprašykite keliais žodžiais ar vienu sakiniu) |
| **Privatizacija ir miškų naudojimo intensyvėjimas** | **Nuo 1990 iki dabar** | Miškai tapo ir privačia nuosavybe, atstatytas istorinis teisingumas.Dėl skubaus ir neatidaus pirminio privatizavimo proceso buvo padaryta žala gamtiškai vertingoms vietoms – buvo grąžinami ir gamtiniu požiūriu vertingi miškai, todėl dalyje saugomų teritorijų šiuo metu egzistuoja priešprieša tarp privataus ūkinio ir gamtosauginio intereso. Atsiradus privačiai nuosavybei išryškėjo stiprus ekonominis interesas ir lobizmas dėl išskirtinai medieninės ekonominės pridėtinės vertės. Daugiau nei du kartus didėjo kirtimų apimtys. |
| **Daugiau negu du kartus didėjo kirtimų apimtys** | **Nuo 1990 iki dabar** | **Neigiamas.** Sovietmečiu kirsta 1-2 mln. m3, 2019 metais 6,9 mln. m3 o paskutiniame dešimtmetyje buvo kirsta ir iki 7,6 mln. m3[[1]](#footnote-1). 2008-07-02 priimti teisės aktai numatė sukaupto brandžių miškų rezervo likvidavimą iki 2023 m [[2]](#footnote-2). kas smarkiai suintensyvino kirtimus valstybiniuose miškuose per paskutinius dešimt metų. Intensyvėjant miškų naudojimui išryškėjo visų vertingų miško ekosistemų degradacija, nepakankama gamtinių vertybių apsauga[[3]](#footnote-3)[[4]](#footnote-4), neužtikrinamas gamtinio karkaso vientisumas. |
| **Klimato kaita** | **Nuo 1990 iki dabar** | **Neigiama.** Išryškino, kad vienarūšiai spygliuočių medynai nėra atsparūs kenkėjų poveikiui. Medynų pažeidimo reiškiniai tapo masiškesni ir dažnesni[[5]](#footnote-5). Teigiamas aspektas – dabar pripažįstama, kad įvairiarūšiai savaiminės kilmės medynai yra atsparesni ir labiau tinkami tvarios miškininkystės principų diegimui. |
| **Įstojimas į ES, saugomų teritorijų plėtra – NATURA 2000** | **Nuo 2004** | Nauji politiniai mechanizmai, direktyvos ir standartai dėl natūralių buveinių ir rūšių apsaugos. Poveikis **teigiamas -** diegiami nauji gamtosaugos principai. Kita vertus reali gamtinių vertybių apsauga miškuose nėra pakankama (ES paukščių (ART 12)[[6]](#footnote-6) ir buveinių (ART17)[[7]](#footnote-7) direktyvų įgyvendinimo ataskaitos 2012/2018), prieš Lietuvą yra pradėtos procedūros dėl nepakankamo ES Paukščių ir Buveinių direktyvų įgyvendinimo. |
| **Miškai valdomi remiantis FSC standarto reikalavimais** | **Nuo 2001 m. iki dabar** | **Teigiamas**, tačiau neženklus. Vadovavimasis standartu padeda užtikrinti minimalius miškų naudojimo tvarumo reikalavimus[[8]](#footnote-8). Standartas nurodo minimalius kriterijus miškams, kuriuose įkuriami bitynai, įvardina kitus nemedieninės miško ekonomikos išteklius. Standartas nuolat kinta, formaliai ūkininkavimo veikla tampa skaidresnė, tačiau realiai, pvz. visuomenės įtraukimas nėra pakankamai didelis. Saugomų gamtinių vertybių apsauga užtikrinama kitų teisės aktų ir institucijų dėka. Taip pat pažymėtina, kad šiuo metu sertifikuota tik nedidelė privačių miškų dalis.  |
| **Atsivėrė pasaulio rinka**  | **Nuo 1990** | Atvėrė platesnes rinkas mūsų sektoriui, atsirado galimybės perimti gerąsias užsienio šalių praktikas. Kita vertus atsivėrė ir apvalios medienos eksporto rinka, pradėtos taikyti naujos intensyvios miškininkystės praktikos (kertama naudojant mūsų sąlygoms nepritaikytą sunkiąją techniką, miškuose plečiamas kelių ir sausinimo kanalų tinklas neigiamai veikia miško ekosistemų funkcionalumą ir vientisumą). Iki šiol nepakankamai plačiai diegiamos aplinką tausojančios medienos ruošos technologijos. |
| **Keitėsi nemedieninių miško išteklių naudojimo pobūdis, didėjo visuomenės atotrūkis nuo miško** | **Nuo 1990 iki dabar** | Nemedieninis miško naudojimas kaip hobis buvo visada, tačiau nėra statistikos kiek yra surenkama gėrybių, yra tik importo/eksporto statistika. Atgavus nepriklausomybę kito socioekonominė aplinka, mažėjo visuomenės ekonominiai interesai naudoti mažuosius miško turtus, keitėsi vartojimo tradicijos. Pandemijos metu pastebimas žmonių grįžimas į ryšį su mišku, gimsta naujos ypač svarbios sveikatinimo miške tendencijos (jau intensyviai vykdomos užsienio valstybėse - Vokietijoje, Ispanijoje, Japonijoje ir kt.), galinčios duoti ir alternatyvias pajamas miškų savininkams bei valstybiniam miškų sektoriui. Po laikino atotrūkio yra grįžtama prie miško, kaip prie sakralaus išteklio, kuris tampa vis svarbesniu tiek fizinės tiek mentalinės - dvasinės sveikatos atstatymui technogenizuotoje aplinkoje intensyvaus gyvenimo ritmo nualintam žmogui. Tačiau tokių paslaugų pasiūla šiuo metu dar tik pradeda formuotis.  |

1. **Pratimas. Atsakydami į pateiktus klausimus, užpildykite sektorinės grupės dabartį ir ateitį įtakojančius veiksnius.**

Kokie Lietuvos, Europos Sąjungos teisės aktai, strateginiai dokumentai turi šiuo metu ir turės ateityje didžiausią įtaką jūsų sektorinės grupės interesams?

Kokios nacionalinės ir pasaulinės tendencijos: technologijų, finansų, verslo, rinkų, vartotojų ir gyventojų elgsenos, vertybių, kultūros ar kitos daro poveikį jūsų sektorinės grupės interesams ir veiklai bei skatina jūsų sektorinės grupės atstovus diegti pokyčius?

|  |  |
| --- | --- |
| **Dokumentai ar tendencijos** | **Poveikis** (teigiamas/neigiamas, aprašykite keliais žodžiais ar vienu sakiniu) |
| Globalios žmonių populiacijos didėjimas | Neigiamas poveikis – intensyvėja neapdorotos medienos resursų naudojimas, spaudimas ekosistemoms, įskaitant rekreacinį.  |
| Didėja visuomenės interesas naudoti netradicinius miško teikiamus produktus/paslaugas | Istoriniu požiūriu miškas buvo maitintojas, suteikdavo sveikatinimo, gydymo galimybes, buvo dvasinio peno šaltiniu. Visuomenės technogenizavimo pažangoje įvykųsį atotrūkį nuo gamtos dabartiniu pandemijos laikotarpiu keičia grįžimas į glaudų ryšį su mišku. Pagrindinė miško esmė - jis yra kaip gyvas organizmas, ryšyje su kuriuo svarbiausi yra nemedieniniai ištekliai - augalai, grybai, vaistažolės, ekosistemos buveinės, gyvoji gamta, sveikatinimas miške (miško maudynės - forest bathing). Nemedieninės miško ekonomikos sektoriaus plėtra turi būti ne mažiau svarbi nei medienos išteklių naudojimas, nes šiuo metu vyraujantys agresyvūs miškininkavimo metodai ilgam laikui suardo miško ekosistemas. Pandemijos metu pastebimas žmonių grįžimas į ryšį su mišku, gimsta naujos ypač svarbios sveikatinimo miške tendencijos (jau intensyviai vykdomos užsienio valstybėse (Vokietija, Ispanija, Japonija), galinčios duoti ir alternatyvias pajamas miškų savininkams bei valstybiniam miškų sektoriui. Šiuo metu visuomenės poreikiams (rekreacija,sveikatinimas, nemedieniniai ištekliai) ypač svarbus išlieka plynais ir atvejiniais miško kirtimais nefragmentuotų miško masyvų išsaugojimas ir atkūrimas. Tokie masyvai galėtų būti saugomose teritorijose - valstybiniuose parkuose (Nacionaliniai ir regioniniai parkai) bei kituose rekreaciniu požiūriu vertinguose miškų masyvuose (Kazlų rūdos miškų masyvo dalys, Karšuvos giria ir kiti (Lietuvos Nacionalinis atlasas: schema: Rekreacinis miškų tinkamumas). Iš tokių teritorijų būtų svarbu atitraukti medieninį miško naudojimą jį paliekant tik ekstensyvų, (be plynų ir atvejinių kirtimų) - kertama tiek, kiek gali būti naudinga pačiam miško masyvui bei vietoje vykdomiems amatams (medinė tradicinė statyba ir kt.) |
| Miškai naudojami intensyviai, vyrauja medieninės ekonomikos interesai, todėl yra pažeistas balansas tarp ūkinių, gamtos išsaugojimo ir socialinių interesų | Bioįvairovės mažėjimas (dėl intensyvaus miško naudojimo) lemia tai, jog turi būti daromi esminiai pokyčiai miškų naudojimo ir gamtinių vertybių apsaugos srityse. Turi būti deramai atsižvelgiama į didėjantį visuomenės interesą saugoti miškus, kaip vieną iš svarbiausių Lietuvos kraštovaizdžio elementų, kuris ne tik užtikrina ekologinį bei klimatinį[[9]](#footnote-9) aplinkos stabilumą, bet ir teikia galimybes plėtoti kitas nemedieninės miško ekonomikos sferas.  |
| Sveikatinimo miške/rekreacijos tendencijos/gydomieji miškai (forest bathing, forest healing) | Nauja tendencija jau atsirandanti ir Lietuvoje. Miškas istoriškai buvo svarbus žmogui, tokiu išlieka ir dabar. Po laikino atotrūkio yra grįžtama prie miško, kaip prie sakralaus išteklio, kuris vis didesnei daliai visuomenės tampa vis svarbesniu tiek fizinės tiek mentalinės - dvasinės sveikatos atstatymui technogenizuotoje aplinkoje intensyvaus gyvenimo ritmo nualintam žmogui. Nauja tendencija kuri ateity taps vis svarbesne - sveikatinimas miške, gydomieji miškai. Svarbus yra laisvas patekimas į mišką, kuriame žmonės galėtų jaustis neapriboti. Daugelio privačių miškų savininkų nuomone ši iniciatyva būtų sveikintina, ir prioritetas būtų šiam panaudojimui jei iš jo būtų galima gauti pajamas (kaip yra užsienyje) tuomet daugelis atsisakytų kirtimų kaip vienintelio pajamų šaltinio. Apie 25 proc. privačių miškų savininkų miškų nekerta dėl pajamų o juos saugo laikydami juos rekreacijai, poilsiui, sveikatos atgavimui. |
| Žmonėms vis labiau rūpi augalų kilmės preparatai, kurie pakeičia cheminės kilmės preparatus. | Didėja iš miško augalų išgaunamų augalinės kilmės preparatų paklausa, tačiau tuo pačiu didėja ir poreikis turėti natūralesnius, ne taip intensyviai naudojamus, o tuo pačiu ir didesne rūšių įvairove ir stabilumu pasižyminčius miškus.  |
| Laukinių augalų išteklių naudojimo įstatymas | Apibrėžia nemažą dalį nemedieninių ištekių, numato išteklių naudojimo sąlygas.  |
| Miškų įstatymas | Apibrėžti draudimai – pvz. miške neleidžiama statyti pastatų, o tai kai kuriais atvejais riboja galimybes plėtoti alternatyvias rekreacines, pažintines, patirtines ar sveikatinimo miškuose veiklas. |
| Saugomų teritorijų įstatymas | Zonavimas – nurodo kurie miškai yra rekreaciniai, kurie griežtos apsaugos.Turėtų būti reglamentuojama/leidžiama bitininkauti saugomose teritorijose – bitės – ekosistemų dalis. Atkreiptinas dėmesys, kad Europos parlamentas 2018 m. pranešime dėl ES bitininkystės sektoriaus perspektyvų ir problemų[[10]](#footnote-10) yra pažymėjęs, kad „naminės bitės kartu su laukinėmis bitėmis ir kitais apdulkintojais atlieka nepaprastai svarbias ekosistemai ir žemės ūkiui funkcijas, nes apdulkina augalus, įskaitant kultūrinius, o be šito negalėtų gyvuoti Europos žemės ūkis ir visų pirma negalėtų būti auginami entomofiliniai (vabzdžių apdulkinami) augalai. „Bičių laikymas sodybose turėtų tapti skatintinu reiškiniu, taip iš dalies kompensuojant globaliai stebimą vabzdžių apdulkintojų nykimą, tačiau tam reikia atitinkamai keisti teisinę bazę, vykdyti plačias švietimo kampanijas. |
| Miško atkūrimo ir įveisimo nuostatai | Teigiamas. Nuostatuose nurodoma, kad nederlingose augavietėse atkuriant medynus reikia sodinti įvairius medinguosius augalus, tačiau šie nuostatai turėtų būti išplėsti ir panaši praktika turi būti taikoma visuose miškuose.  |
| Daugiatikslio miško įveisimo nauda grindžiama praktiniais pavyzdžiais | Yra įgyvendintas projektas, parodęs, kad miško ugdymas, sodinimas dera su uoginių/vaisinių augalų sodinimu. Taip iki susiformuojant medynui sukuriama papildoma nauda iš nemedieninių produktų, o tuo pačiu sukuriamos naujos buveinių savybės lemiančios ir didesnę biologinę įvairovę.  |
| Pažeistų pelkių ir šlapynių atkūrimo problema | Dauguma Lietuvos pelkių ir išeksploatuotų durpynų yra miško paskirties žemėje, tačiau apie jų atkūrimo problemas mažai kalbama. Pažeistas šlapynių hidrologinis režimas neigiamai veikia šalies vandens išteklių balansą (pažeistas gruntinio ir paviršinio vandens režimas), lemia blogą su pelkėmis ir kitomis perteklinio drėgnumo buveinėmis susijusių rūšių apsaugos būklę, išskiria CO2 ir kitas šiltnamio efektą sukeliančias dujas. Atkuriant pažeistus durpynus būtų ženkliai prisidedama prie klimato kaitos padarinių švelninimo. Visi išeksploatuoti durpynai Lietuvoje turi būti atkuriami, pirmenybę teikiant pelkinių buveinių atsikūrimui būtino vandens režimo atstatymui. Pelkėse auga tik joms būdingi augalai, kurie gali būti nemedieninio naudojimo objektas. |

1. **Pratimas. Atsakydami į pateiktą klausimą, keliais žodžiais ar vienu sakiniu suformuluokite ir įrašykite į langą savo sektorinės grupės esminį ilgalaikį poreikį ar poreikius, kuriuos turėtų atspindėti Nacionalinis miškų susitarimas. Siekite įvardinti tik pačius svarbiausius poreikius ir argumentuotai juos pagrįskite.**

**Išdėstykite poreikius prioritetine tvarka.**

Kokio esminio poreikio (poreikių) patenkinimas ilgalaikėje (kelių dešimtmečių) ateities perspektyvoje užtikrintų jūsų atstovaujamos sektorinės grupės gyvybingumą, darnoje su kitų grupių interesais?

|  |  |
| --- | --- |
| **POREIKIS (-IAI) išdėstyti prioritetine tvarka** | **Argumentuotas poreikio pagrindimas** |
| Miškų politikoje turi vyrauti holistinis požiūris ir nauda visai visuomenei – turi būti siekiama atstatyti balansą tarp ūkinių, gamtosauginių ir socialinių interesų | Miškai Lietuvoje medienos gavybos tikslais kertami pernelyg intensyviai, todėl tinkamai neužtikrinama saugomų rūšių ir natūralių buveinių apsauga, nepakankamai dėmesio skiriama klimato kaitos keliamų iššūkių suvaldymui. Turi būti siekiama surasti alternatyvių pajamų šaltinius, kad nereiktų kirsti tiek daug miškų. Šviesti visuomeną apie alternatyvių veiklų miškuose naudą, miško ekosistemų svarbą biologinei įvairovei, puoselėti pagarbą miškui, augmenijai ir gyvūnijai.Organizuoti mokymus apie sveikatinimąsi tiek fiziškai tiek psichiškai miške.  |
| Atkuriant miškus siekti įveisti nektaringus medžius ir krūmus.  | Miškai turi būti atnaujinami išlaikant bitėms ir kitiems augalus apdulkinantiems vabzdžiams svarbią augalijos įvairovę.Palikti vabzdžiams vietos, erdvės, medingųjų augalų, kad galėtų sveikai vystytis ir gauti maistinių medžiagų. Medynuose turi būti sodinami ar paliekami neiškirsti šie medžiai: liepos (svarbiausia rūšis, nes žydi vasaros viduryje, o dabar pirmiausiai išpjaunamas kaip menkavertis medis), klevai, šermukšniai, laukiniai vaismedžiai ir kt.Bent 40 proc. medynų turi turėti pakankamą vabzdžiams svarbių augalų kiekį ir įvairovę, tai turi būti aiškiai reglamentuota atitinkamais teisės aktais. Sektinas pavyzdys – agromiškininkystės iniciatyvos, kuomet atkuriant plynas kirtavietes tarp tikslinių medžių sodinukų pasodinami greičiau augantys ir papildomas pajamas jau per pirmuosius 10 metų pradedantys generuoti vaismedžiai. |
| Didinti sengirių, brandžių miškų plotus, saugoti pavienius gamtinę brandą pasiekusius medžius. | Natūraliai besiformuojantis, brandus miškas turi būti suprantamas kaip itin vertinga ir saugotina vieta, svarbi tiek gamtai, tiek žmogui. Sengirės tipo natūralūs, pirmykščiai miškai, Lietuvoje praktiškai išnykę, o jų formavimuisi reikiane mažiau kaip 100 metų, todėl tikslinga apibrėžti „sengirės“ terminą ir siekti ilgalaikio jų atkūrimo. Sengirių tinklo formavimui tikslinga pasitelkti jau esamas kertines miško buveines (KMB) – retomis rūšimis itin turtingas reliktines miško buveines, kurioms specialiai įsteigtose apsaugos zonose ir būtų galima leisti formuotis ateities sengirėms. Ne mažiau svarbu miško aplinkoje išsaugoti senus, džiūstančius medžius, nes jie miške sukuria itin daug mikrobuveinių įvairiems retiems organizmams (vabzdžiams, įskaitant bites, šikšnosparniams, kerpėms, grybams, samanoms ir kt.). Minėti objektai galėtų tapti traukos vietomis ir sudaryti sąlygas edukacinei, pažintinei veiklai vystyti ir iš to gauti papildomas pajamas. |
| Užtikrinamas poreikis žmogui bendrauti su mišku be draudimų (teisinių apribojimų) | Skatintų vystyti rekreacinę miškininkystę, miško turizmą, gerinti savo fizinę ir psichinę būklę, kas teigiamai atsilieptų šalies BVP taupant sveikatos sektoriaus lėšas ir apkrovą lėtinių ligų gydymui. Tuo pat metu reiktų edukacinės kampanijos, aiškinančios žmonėms jų didesnę atsakomybę prieš Gamtą. Svarstytinas Gamtos-Motinos įstatymas, suteikiantis Gamtai fizinio asmens statusą (žr. Bolivia Mother Earth Law). |
| Užtikrinti miško ekosistemų įvairovę, garantuojant nemedieninių miško resursų apsaugą ir naudojimą | Stiprintų miško savireguliacinius (imuninius) mechanizmus, atsaprumą invaziniams augalams ir kenkėjams, teigiamą klimato reguliavimo įtaką, rekreacinę / sveikatinančią vertę. |
| Miškas – kaip ekologines žaliavas teikianti erdvė | Įveisiant vietinių rūšių pirmines arba kultūrines veisles būtu padidinamas tų augalų našumas iš ploto viento, kas sudarytų sąlygas surinkti ir pardavimui skirtus kiekius. |
| Plėsti mechanizmus sveikatinimo miške, skatinant miško savininkus. | Edukuoti savininnkus apie galimybes tokiu būdu gauti papildomas pajamas iš miško. |
| Mažinti energijos gamybą iš medienos  | Užtikrinti, kad biokuro gamybai būtų naudojamos tik miško kirtimo atliekos, o iš pramoniniam perdirbimui tinkamos (apvalios) medienos gaminamas biokuras nebūtų laikomas atsinaujinančiu energijos šaltiniu. |
| Miškų rezervatuose bendruomenių nariams leisti negriežto režimo zonose lankytis ir auginti bites, aiškiau reglamentuoti bitininkystės veiklas miškuose | Užtikrinti/nesunaikinti privažiavimų prie bitynų. Už sunaikintus bitynus turi būti kompensuojama kaip už žalą gamtai.Sudaryti galimybę steigti bičių motinėlių poravimosi punktus. |
| Rekreacijai (poilsiui, sveikatingumui) skatinti skirtų teisės aktų keitimai | Vokietijoje įsteigtas gydomasis miškas Heringsdorfe, kurio pelningumas bent 200 kartų didesnis nei iš medienos[[11]](#footnote-11). |
| Bendras prekinis ženklas – ekologinių miško gėrybių populiarinimui. | Viena iš prielaidų nemedieninės miško ekonomikos sektorių plėtrai – bendras produkto ženklas, kuris didintų sektoriaus žinomumą ir skatintų vartotojus rinktis Lietuvos miškuose darnoje su gamta sukurtus produktus ir paslaugas. |
| Skatinti ir sudaryti sąlygas gauti pajamas iš nemedieninių miško išteklių ir paslaugų. | Skatinti veiklas/pajamas nekertant miško. Miškas – integrali sveikatinimo ir ekonomikos. Speciali parama/priemonės, mokantis naujų praktikų. |
| Saugomų teritorijų miškai turėtų būti naudojami keliant uždavinį pirmiausia saugoti ekosistemas ir biologinę įvairovę | Šalies Nacionalinių ir Regioninių parkų miškai, draustiniai ir kt. saugomų teritorijų miškuose turi būti užtikrinama konservacinė paskirtis ir jose turi būti siekiama formuoti reprezentatyvius miško plotus, tuo sukuriant ženkliai didesnę saugomų teritorijų rekreacinę ir gamtosauginę vertę. Iš saugomų teritorijų būtų svarbu atitraukti medieninį miško naudojimą jį paliekant tik labai ekstensyvų (be plynų ir atvejinių kirtimų) - kertama tiek, kiek gali būti naudinga pačiam miško masyvui bei vietoje vykdomiems amatams (medinė tradicinė statyba ir kt.) |
| Siekti miškų įvairumo ir daugiafunkciškumo | Atkuriant įvairiarūšius medynus būtų užtikrintas greitesnis miško brendimas ir didesnė bioįvairovė. Taip pat būtų pasiekta nauda bitėms, nes įvairiarūšiame miške būtų daugiau žiedynų iš kurių galėtų nešti nektarą. Tuo pačiu būtų užtikrintas ir tvaresnis ūkininkavimas iš medieninės ekonomikos pusės. |
| Siekti, kad Lietuvos miškuose sukaupti medienos ištekliai būtų paskelbti „nacionalinės-strateginės“ reikšmės ištelkliumi | Užtikrinti, kad mediena tenkintų tik vidaus rinkos poreikius o eksportuoti būtų leidžiama tik didelę pridėtinę vertę kuriančius produktus  |
| Laisvas lankymasis miške | Svarbus yra laisvas patekimas į mišką, kuriame žmonės galėtų jaustis neapriboti, nepriklausomai nuo miško nuosavybės statuso.Kita vertus – ekonomikos pokyčio prasme – svarbu neužkirsti kelio galimybėms gauti nemedienines pajamas išmiško. |
| Saugoti vietos bendruomenėms svarbias tradicines grybavimo, uogavimo ir poilsio vietas. | Saugoti bruknynus, mėlynynus bei kitus uogienojus, vietos bendruomenėms svarbias grybavimo vietas, juos inventorizavus, neleisti ūkininkauti sunkiąja technika, leisti tik tausojančius ūkininkavimo metodus atsižvelgiant į vietos bendruomenėms svarbius tradicinio naudojimo poreikius. |
| Miškininkystės specialistų rengimo pertvarka | Kultūringas elgesys miškuose. Brandaus miško visuminės vertės suvokimo poreikis. Miško brandos efekto suvokimo poreikis. Miškininkų ruošimo procese atanujinti ugdymo procesą, kad jie tobulėtų ir lavėtų savo suvokime apie gamtą, ekologiją, miško apsaugą ir tvarų naudojimą. Nauji projektai, mokymai.  |
| Visuomenės švietimas apie miško būsenas, kitimus | Objektyvių žinių pateikimas. Objektyvios žinios skatintų sveiką diskusiją visuomenėje. Brandūs miškai yra svarbi bendros, turtingos ekosistemos dalis. |

**UŽDUOTIS Nr. 2. PASIŪLYMAI NMS PAMATINIO TIKSLO KRYPTYSE**

Ši užduotis susideda iš trijų pratimų, pradžioje jūs įvertinsite NMS pamatinio tikslo krypčių aktualumą, po to pateiksite pasiūlymus interesų balansui ar krypties įgyvendinimui.

1. **Pratimas. Atsakydami į pateiktą klausimą, pasirinkite NMS pamatinio tikslo kryptis (teiginius) ir užpildykite lentelę.**

Kokios NMS pamatinio tikslo kryptys (teiginiai) yra **aktualios** jūsų sektorinei grupei ir kodėl?

|  |  |  |
| --- | --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatiniosis tikslo** | **Įvertinkite aktualumą balais:****Labai svarbu – 3 Svarbu – 2 Iš dalies svarbu – 1** | **Poveikis jūsų sektorinei grupei** |
| Susitarti dėl ilgalaikės, nuoseklios ir subalansuotos nacionalinės miškų politikos pagrindinių krypčių ir rodiklių, **apimant** (bet neapsiribojant):1. ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms;  | 3 | **Ilgalaikis balansas turi būti atkurtas**, nes dabar dominuoja viena sektoriaus sfera – medienos ruošimas, šiuo metu ženkliai pažeidžiantis ekosistemų funkcionavimą. Rūšių ir buveinių apsauga šiuo metu neužtikrinama (remiantis ES ataskaitomis), nemedieninei miško ekonomikos sferai vystyti reikia įvairių ir gerai funkcionuojančių miškų. Nemedieninei miško ekonimikai yra svarbūs sveiki miškai kaip ekonominio šaltinio pagrindas. Vaistažolės, aromatiniai, medingi augalai, bitynai. Ekoturizmui svarbūs sveiki miškai.  |
| 2. miškų indėlį į klimato kaitos iššūkių suvaldymą, įskaitant ekosistemų išsaugojimą, subalansuotą miškų plotų plėtrą, potencialo didinimą absorbuoti šiltnamio efektą sukeliančias dujas (ŠESD) bei kaupti ir išlaikyti anglį, taip pat miškų prisitaikymą prie klimato kaitos ir jų atsparumo didinimą; | 3 | Ekosistema reaguoja į biotinius ir abiotinius veiksnius. Žvelgiant iš visuomenės ir biomokslų perspektyvos – miškas yra viena sveikiausių (mažiausiai pažeistų, savaime atsikuriančių) ekosistemų, kurios ilgalaikis išlikimas padeda švelninti klimato kaitos padarinius.  |
| 3. biologinės įvairovės išsaugojimą, griežtai saugomų miškų reikiamo ploto ir įvairovės užtikrinimą, taip pat miškų gamtosauginės vertės didinimą saugomose teritorijose, apimant geresnę senų miškų apsaugą ir hidrologinio režimo atkūrimą; | 3 | Didelė rūšių ir genetinė įvairovė yra svarbus veiksnys norint išsaugoti miško ekosistemų funkcijas, gamtinę ir socialinę vertę.  |
| 4. rekreacinio, kultūrinio, dvasinio, taip pat visuomenės sveikatos ir emocinės būklės gerinimui skirto daugiafunkcinio miškų potencialo išryškinimą ir jo stiprinimą, apimant gyvenamosios aplinkos kokybės gerinimą, kraštovaizdžio stabilumo didinimą; | 3 | Reakreacija kaip nemedieninės miško ekonomikos forma taip pat ir sveikatinimasis. Gali padėti žmonėms atrasti naujas ekonomines veiklas ir prisidėti prie NME (nemedieninės miško ekonomikos).Visi teiginiai atitinka nemedieninės miško produkcijos ir funkcijų panaudojimo galimybes |
| 5. darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | 3 | Daugiatikslių miško želdinių įvedimo technologijos kaip priemonė padidinti NME potencialą iš turimų miškų. Darnus miškininkavimas sudaro sąlygas išsaugoti materialinius ir nematerialinius nemedieninius miško išteklius |
| 6. ekonominio veiklos miškuose reguliavimo pokyčius, užtikrinant miškų ūkio sektoriaus ekonominį gyvybingumą, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios pridėtinės vertės nekuriančių veiklos apribojimų, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus;  | 1 | Savininkams turi būti kompensuojama, bet reiktų keisti patį kompensavimo mechanizmą. Tokio tikslo išskyrimas nėra balanso siekimas. Formuluotė „pridėtinės vertės nekuriančių apribojimų“ – akibrokštas, kaip aliuzija į tai, jog neva yra nepagrįstų veiklos apribojimų. Tokia formuluotė kuria įtampą tarp atskirų sektorinių grupių ir ateityje gali turėti neigiamų pasekmių.Nemedieninės miško ekosisteminės paslaugos yra labai aktualu šiam sektoriui |
| 7. holistinį viso miškų sektoriaus, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | 1 | Jei šitam punktui būtų teikiamas didesnis dėmesys nei kitiems punktams bus sugriautas balansas.  |
| 8. miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą;  | 2 | Su miškais susiję moksliniai tyrimai yra labai svarbūs inovacijoms galvojant apie didesnės pridėtinės vertės produktus nemedieninės miško ekonomikos kontekste. Pastebimas objektyvios informacijos apie miškus ir juose vykdomas nemedieninės ekonomikos veiklas trūkumas visuomenėje |
| 9. miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | 2  | Svarbus daugiau atkreipiant dėmesį į nemedieninės miško ekonomikos problemas. Požiūris į miškus turi keistis. Dabar – miškas kaip atskirų medžių telkinys, paralelė – lyg į žmogų žiūrėtume kaip į atskirų organų rinkinį. |

1. **Pratimas. Atsakydami į pateiktus klausimus ir remdamiesi turima patirtimi ir žiniomis, pateikite pirminius pasiūlymus, kaip konkrečioje NMS pamatinio tikslo kryptyje galėtų būti pasiektas interesų balansas su kitomis sektorinėmis grupėmis.**

Ar jūsų pasirinktoje NMS pamatinio tikslo kryptyje gali kilti ar jau kyla interesų įtampa tarp skirtingų sektorinių grupių?

Kokia yra pagrindinė priežastis ar nesutarimas, dėl kurio kyla ši įtampa?

Kokie sprendimai, pokyčiai, veiksmai ar priemonės galėtų padėti siekti interesų balanso?

|  |  |  |
| --- | --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Įtampos priežastis** | **Pasiūlymai interesų balansui** |
| Susitarti dėl ilgalaikės, nuoseklios ir subalansuotos nacionalinės miškų politikos pagrindinių krypčių ir rodiklių, **apimant** (bet neapsiribojant):1. ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms;  | Tradicinės miškininkystės bandymas išlaikyti įtaką. Medieninės miško pramonės interesai ir įtaka. Netolygus balansas pažeidžiantis miško ekosistemų tvarumą ir keliantis įtampą tarp gamtosauginio ir socialinio intereso grupių. | Tinkami Nacionalinio miškų susitarimo sprendiniai atitinkami, atkreipiant dėmesį į NME (nemedieninės miško ekonomikos) poreikius. Sudaryti planą kaip palaipsniui pereiti nuo NME į ekologiškai tvarią, sveikatinimą skatinančią miško ekonomiką. Suteikti sąlygas ekoturizmo, miško maudynių kaip NME veikloms, valstybės dotacijas. Palaipsninis pakeitimas visos paradigmos nuo mechanistinio į humanistinį. Miškas – psichologinės gerovės šaltinis.  |
| 2. miškų indėlį į klimato kaitos iššūkių suvaldymą, įskaitant ekosistemų išsaugojimą, subalansuotą miškų plotų plėtrą, potencialo didinimą absorbuoti šiltnamio efektą sukeliančias dujas (ŠESD) bei kaupti ir išlaikyti anglį, taip pat miškų prisitaikymą prie klimato kaitos ir jų atsparumo didinimą; | Miško ir CO2 absorbcijos klausimas. Neobjetyvus, tendencingas teigimas, jog tik pribręstantis, jaunas miškas efektyviai sugeria CO2 – mėginant įteigti, jog intensyviai naudojamas miškas sugeria anglį, o brandus miškas pūva ir dėl to išskiria daug CO2 ir klimatui daro tik neigiamą įtaką. Klaidinga yra akcentuoti vien tik anglies kaupimo fenomeną. | Remtis objektyviais moksliniais duomenimis susijusius su CO2 sugerties potencialu. Mokslinių faktų pagalba reikia sumažinti įtampą. Publikacijos pavyzdys: <https://iopscience.iop.org/article/10.1088/1748-9326/abed01/pdf>Be to, miškas moduliuoja klimatą ne tik per anglies apykaitą, bet ir prisideda prie drėgmės balanso, oro masių formavimo, aplinkos temperatūros valdymo, todėl klimato kaitos kontekste miškų vaidmuo turi būti vertinamas remiantis objektyvia informacija.A. Makarieva, V. Gorshkov, 2007. Biotic pump of atmospheric moisture as driver of the hydrological cycle on land. Hydrology and Earth System Sciences, 11(2), 1013–1033. DOI:10.5194/hessd-3-2621-2006Makarieva, A. M., and V. G. Gorshkov, 2010: The biotic pump: Condensation, atmospheric dynamics and climate. Int. J. Water, 5, 365–385, https://doi.org/10.1504/IJW.2010.038729A. M. Makarieva et al. 2013: Where do winds come from? A new theory on how water vapor condensation influences atmospheric pressure and dynamics. Atmos. Chem. Phys., 13, 1039–1056, https://doi.org/10.5194/acp-13-1039-2013.Worldwide Science paieska “Biotic Pump” - 230127 hits |
| 3. biologinės įvairovės išsaugojimą, griežtai saugomų miškų reikiamo ploto ir įvairovės užtikrinimą, taip pat miškų gamtosauginės vertės didinimą saugomose teritorijose, apimant geresnę senų miškų apsaugą ir hidrologinio režimo atkūrimą; | Ūkiniuose miškuose biologinė įvairovė skursta. Akcentuojamas išsaugojimas to kas turima, nors vertėtų kalbėti ir skatinimą bioįvairovės didinimą. | Orientuotis į esamus saugomų miškų etalonus kaip geruosius pavyzdžius. Įkurti reliktinių miškų židinius, skatinti miško parkų ir miško sodų kultivavimą, kaip pvz Skinderiškės. Toliau atsakingai vykdyti prisiimtas tarptautinius ir ES teisės įsipareigojimus dėl miško natūralių buveinių ir rūšių apsaugos.Miškuose didinti medingų augalų kiekius, griežtinant saugomų teritorijų režimą atkreipti dėmesį vietos gyventojų, savininkų ir visuomenės interesus. |
| 4. rekreacinio, kultūrinio, dvasinio, taip pat visuomenės sveikatos ir emocinės būklės gerinimui skirto daugiafunkcinio miškų potencialo išryškinimą ir jo stiprinimą, apimant gyvenamosios aplinkos kokybės gerinimą, kraštovaizdžio stabilumo didinimą; | ... rekreacinio, kultūrinio, dvasinio, taip pat visuomenės sveikatos ir emocinės būklės gerinimui... – viskas suniveliuojama, akcentai lieka antrame plane. Teiginys labai deklaratyvus, bet kaip rodo patirtis, viena sakoma – kita daroma (Punios šilo pavyzdys)Suinteresuotų grupių interesų derinimas. | Visuomenės tinkama edukacija apie miško ne tik kaip medienos šaltinio, vertes. Ekoturizmo skatinimas. Pasaulėžiūrinių vertybių išryškinimas.Atsižvelgti į vietos gyventojų ir miško savininkų interesus, plačiau naudoti kitų pasaulio šalių gerąją patirtį. |
| 5. darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | Gyvūnijos ir augalijos santykių subalansavimas žmogaus prižiūrimose miško teritorijose | Subalansuoti moksliškai pagrįstą laukinės gyvūnijos populiacijų miškuose apsaugą ir sureguliavimą. Moksliškai pagrįsta naudingų, retų augalų populiacijų apsauga; |
| 6. ekonominio veiklos miškuose reguliavimo pokyčius, **užtikrinant miškų ūkio sektoriaus ekonominį gyvybingumą**, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios **pridėtinės vertės nekuriančių veiklos apribojimų**, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus;  | Pats punktas kuria įtampą, nes aiškiai akcentuoja vieno sektoriaus ekonominį gyvybingumą. Nėra vietos balansui tarp gamtos apsaugos, ekonomikos ir socialinės sferų. Gamtosauginiai reikalavimai, susiję su tam tikrais veiklos apribojimais, vertinami kaip pertekliniai. Miško lankytojų ir miško savininkų interesai | Sudaryti planą kaip palaipsniui pereiti nuo MME į ekologiškai tvarią, sveikatinamąjį potencialą skatinančią miško ekonomiką. Teisinis reguliavimas turi užtikrinti, kad už miškuose vykdomas veiklas miškų valdytojai gautų adekvačią pelno dalį, o už taikomus veiklų apribojimus būtų mokamos kompensacijos. |
| 7. holistinį viso miškų sektoriaus, **įskaitant ir medienos pramonę bei biomasės energetiką**, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | Įtampa – pačioje teiginio formuluotėje ir paslėptoje frazių reikšmėje. | NMS turi būti siekiama balanso atkūrimo, siekiant deramai atstovauti ne tik ekonominius, bet ir ekologinius gamtos bei socialinius žmogaus poreikius. Visi miško ištekliai turi būti gausinami.  |
| 8. miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą;  | 8 ir 9 teiginių įtampos sietinos su pirmąjame (ir kituose) pamatinio tikslo teiginiuose formuojama samprata – suvedama į materializmą, todėl ir šis teiginys reikiamų pokyčių jausmo nesuformuoja; Matome, kad skatinami medienininkystės mokslai, mažai dėmesio skiriama alternatyvias miško naudas teikiančių sferų tyrimams.„Visuomenės švietimas miškų klausimais“ atskirų sektorių atstovų gali būti suprantamas skirtingai, todėl čia taip pat gali kilti įtampos. | Naujos technologijos daugiatikslio miško kūrimui, o ne tik medienos pramonės formuojamam mokslui. Pritaikyti kitų šalių gerąją praktiką miškų tyrimuose. Biomedicinos – psichofiziologijos tyrimai. Farmakoterapijos – fitoterapijos mokslų bazės plėtimas. Fizinės ir dvasinės sveikatos tyrimai ir apjungti šias sritis su žaliąją ekonomikai. Biologiniai – mitybos ir informacijos mainų grandinių tyrimai. Inovatyvių preparatų paieška. Skatinti praktinį šių mokslų pritaikymą, didinti mokslinių tyrimų finansavimą. |
| 9. miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | 8 ir 9 teiginių įtampos sietinos su pirmąjame (ir kituose) pamatinio tikslo teiginiuose formuojama samprata, kuomet bendras kontekstas suveda į materializmą, todėl ir šis teiginys reikiamų pokyčių jausmo nesuformuoja. | Studijų programų tobulinimas. Miškininkų rengimas turėtų būti įvairiapusiškesnis, mažiau remtis ekonominių interesų įtakoje parengtu turiniu, pakankamą dėmesį skiriant nemedieninės miškų ekonomikos potencialo išryškinimui.  |

1. **Pratimas. Atsakydami į pateiktus klausimus ir remdamiesi turima patirtimi ir žiniomis, pateikite pirminius pasiūlymus, dėl kitų, jūsų sektorinei grupei aktualių NMS pamatinio tikslų krypčių.**

*Pirmame pratime nustatėte, jūsų sektorinei grupei aktualias NMS pamatinio tikslų kryptis, antrame pratime išnagrinėjote tas kryptis, kuriose kyla interesų įtampa, trečiame pratime pateikite pasiūlymus toms kryptims, kurios yra aktualios, tačiau nekelia interesų įtampos, t.y. – likusios aktualios kryptys.*

Kokios jūsų pasirinktos NMS pamatinio tikslo kryptys nekelia interesų įtampos?

Kokius sprendimus, pokyčius, veiksmus ar priemones pasitelkiant, šios NMS pamatinio tikslo kryptys galėtų būti įgyvendintos, kad jūsų sektorinės grupės poreikiai būtų atliepti?

|  |  |
| --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Pasiūlymai** |
| 8. miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą;  | įtampos – pradiniuose postulatuose – suvedama į radikalų materializmą; Galima numanyti, kad labiau skatinami „medienininkystės“ mokslai.Šiandienos mokslas nesiima spręsti moralinių dilemų (gėris-blogis), ignoroja sunkiai pamatuojamus dvasinius sąryšius, operuoja tik palyginti lengvai renkama statistine / faktine medžiaga. Pastarosios interpretavimas neretai veda prie tendencingų medieninės ekonomikos intereso diktuojamų teiginių. Taip numenkinamos miško nemedieninės (sveikatinimo, klimato švelninimo) funkcijos, ir sutirštinami pavojai dėl jo išskiriamų dujų. Galiausiai išeina, kad sengirės tik gadina klimatą ir Belovežo girią reiktų iškirsti!?Reikia siekti naudoti mišką kaip natūralią terpę, darančią mus laimingesniais, geresniais, sveikesniais...* Reikia keisti požiūrį į mišką – priimti jį kaip gyvą organizmą;
* Pirmenybę teikti visuminiams miško tyrimams, apimant ekologinius ir sveikatinimo aspektus;
* Kaupti ne tik statistinę informaciją, bet ir žinias, jas tinkamai naudoti žmogaus ir visuomenės labui.
* Taikyti vieningą tyrimų/įvairovės vertinimo sistemą, kuri leistų objektyviai įvertinti miškų vertę ir būklę.
* Miško vidinių priežastingumo sąryšių vertinimui ir tyrimui pritaikyti inovatyvius metodus – sistemų ir skaičiuojamosios biologijos principus taikyti miško ekosistemų modeliavimui, skirtingų organizmų sąryšių atskleidimui.
* Galima mokslo ir metafizikos sintezė remiantis analitinės filosofijos pasiekimais.
 |
| 9. miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | * Siekti, kad miškininkų rengime būtų daugiau nešališkumo, mažiau ekonominių interesų įtakoje parengto turinio, įvedant ryškų miško terapijos (sveikatinimo) komponentą (miškininkai – miško gyduoliai).
* Miškininkai gerai žino sektoriaus problemas, bet turi tikslus iškirsti ir išauginti, todėl papildomi veiksmai dėl rūšių ir buveinių apsaugos neretai matomi ir pateikiami kaip nuostoliai. Poreikius balansuojantys tikslai turi ateiti iš valdančiųjų sistemų. Kai būtų suformuoti įvairiapusio miško skatinimo tikslai, tada ir miškininkai nemedieninį sektorių puoselėtų. Miškininkai yra kvalifikuoti specialistai pasirūpinti nemedieniniu sektoriumi.
* Miškininkai – potencialiai svarbūs ir būtini balansuojančių pokyčių įgyvendinimo veikėjai, gerai žinantys miškų valdymo sistemos funkcionavimą, todėl gali padėti rasti sprendimus ateities iššūkiuose. Būtina aiški politinė valia.
 |
| 1. Ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms | Reikia maksimaliai šviesti visuomenę apie nemedieninę miško ekonomiką. |

**UŽDUOTIS Nr. 3. NACIONALINĖ MIŠKŲ VIZIJĄ**

**Šios užduoties rezultatą jūsų sektorinės grupės atstovai turės pristatyti nacionalinės miškų vizijos bendrame forume.**

* *Bendrame forume visų sektorinių grupių vizijos bus apjungiamos ir integruojamos į vieną nacionalinę miškų viziją.*
* *Sektorinių grupių vizijos bus naudojamos kaip kontekstinė informacija.*

**Peržiūrėję ankstesnių dviejų užduočių rezultatus aptarkite, kokią matytumėte trokštamą nacionalinę miškų viziją, kurioje atliepiami jūsų sektorinės grupės poreikiai, ir kartu sukuriamas balansas dabartinių interesų įtampų srityse. Viziją suformuluokite ilgalaikėje – t.y. kelių dešimtečių ateities perspektyvoje.**

**Vizijai formuluoti galite pasitelkti šiuos pagalbinius klausimus:**

Kokiose srityse turėtų įvykti esminiai pokyčiai ir kokie?

Kaip turėtų pasikeisti šalies miškai ir miškai ir miškų sektorius, kad joje neliktų dabartinių konfliktų ir ribojimų?

Koks esminis proveržis leistų subalansuoti visus interesus ir užtikrintų miškų tęstinumą ateities kartoms?

Kaip Lietuvos miškai ir miškų sektorius turėtų keistis ar evoliucionuoti, kad atlieptų esmines ES ir pasaulio tendencijas?

**Suformuluokite viziją tekstu - vienu ar keliais (daugiausia 5) sakiniais.**

|  |
| --- |
| **Lietuva – natūralių, klimato kaitai atsparių, sveikatinančių miškų žalioji sala, kur gamtos ir žmonių poreikius pilnai telkinančių, miškų plotas sudaro ne mažiau kaip pusę šalies teritorijos. Palaipsniui įgyvendinama miškų sektoriaus pertvarka kuri atlieptų esmines ES ir pasaulio tendencijas, siekiant atkurti balansą tarp lygų svorį turinčių ekonominių, ekologinių ir socialinių interesų (principas 1/3 - 1/3 - 1/3), visuose miškuose ūkininkaujama TVARIAI, visų pirma užtikrinant pilnavertį miško ekosistemų funkcionavimą.** **Lietuva - biotechnologines, fitoterapines, mikologines, apiterapines inovacijas kurianti šalis, turinti stiprius miško mokslo centrus, vystančius darnaus ūkininkavimo miškuose praktikas, mokančius apie ekologinę miškininkystę, miško įvairiapusę vertę. Lietuvos miškai – įvairūs: reliktiniai, sengirės, draustiniai, darniai ūkininkaujami, teikiantys materialius ir dvasinės ramybės išteklius. Miškai prižiūrimi sąveikoje su žemės ūkiu, soduose, dirbamų žemių salose tarp miškų auginami vaisiai, daržovės, klesti bitynai. Rekreacinės zonos, patyriminiai parkai miškuose - kaip vienas pagrindinių ekonominę grąžą duodančių šaltinių. Nemedieninė miško ekonomika sudaro 5 proc. bendojo šalies produkto.****Prie šios vizijos įgyvendinimo prienama palaipsniui – parengus detalų veiksmų ir priemonių planą.**  |

**Papildoma informacija Nemedieninės miško ekonomikos sektoriaus realios ekonominės vertės (ir šios sektorinės grupės suformuluotos vizijos) pagrindimui:**

* Miško aplinka daugeliu atžvilgių skatina žmonių psichinę ir fizinę sveikatą,  padeda sumažinti stresą ir atsigauti po nuovargio, stiprina psichologinę bei fizinę reabilitaciją. Visa tai tiesiogiai įtakoja šalies BVP (kiekvienas procentas tolygus 0.5 milijardo Eurų!).
* E. Karjalainen et al, Promoting human health through forests: overview and major challenges, Environ Health Prev Med. 2010, 15(1): 1–8. doi: 10.1007/s12199-008-0069-2
* Kühn, S. et al (2017). In search of features that constitute an "enriched environment" in humans: Associations between geographical properties and brain structure. Scientific Reports, 7:11920. doi:10.1038/s41598-017-12046-7
* Nevin J Harper et al, Nature's Role in Outdoor Therapies: An Umbrella Review, Int J Environ Res Public Health, 2021 May 12;18(10):5117. doi: 10.3390/ijerph18105117
* Lia Naor, Ofra Mayseless, The Art of Working With Nature in Nature-Based Therapies, Journal of Experiential Education, 2021, Vol. 44(2) 184–202. doi: 10.1177/1053825920933639
* Elisabet Sonntag-Öströma et al, “Nature's effect on my mind” – Patients’ qualitative experiences of a forest-based rehabilitation programme, Urban Forestry & Urban Greening, Volume 14, Issue 3, 2015, Pages 607-614. DOI: 10.1016/j.ufug.2015.06.002
* Won Kim et al, The Effect of Cognitive Behavior Therapy-Based Psychotherapy Applied in a Forest Environment on Physiological Changes and Remission of Major Depressive Disorder, Psychiatry Investig. 2009 Dec; 6(4): 245–254. doi: 10.4306/pi.2009.6.4.245
* MATILDA ANNERSTEDT & PETERWA HRBORG, Nature-assisted therapy: Systematic review of controlled and observational studies, Scandinavian Journal of Public Health, 2011; 39: 371–388. doi: 10.1177/1403494810396400
* *Worldwide Science (<https://worldwidescience.org/>) paieška “mental health natural environment” - 575698 hits, “Forest Therapy” - 913755, “Nature Therapy” - 2993041, “brain plasticity natural environment” - 420876.*
* Ypač vertingi brandūs miškai, kurių tiesioginė gydomojo efekto nauda šimtais kartų pranoksta jame esančios medienos vertę. Pvz., Vokietijoj įsteigtas gydomasis miškas Heringsdorfe, kurio pelningumas bent 200 kartų didesnis nei iš medienos (<https://www.kur-und-heilwald.de/1-kur-heilwald/?lang=en>). Atsižvelgiant į tai, visoje Mecklenburg Verpommern valstijoje uždrausti plyni kirtimai. Baigiami patvirtinti dar du gydomieji miškai ir rengiami nauji projektai. Ispanijos Katalonijoje jau patvirtinti 9 sveikatinimo miškai: <https://www.gyvasmiskas.lt/susitikimas-su-vokietijos-gydanciu-misku-ir-terapiniu-parku-kurejais-zinute-lietuvai-stanislovas-cepinskas-foto/>
* Panašios praktikos atliekamos ir Japoninoje - žr Miško maudynės <https://shinrinyoku.lt/> - ir net Lietuvoje: <https://www.15min.lt/naujiena/aktualu/zalias/misko-maudynes-naujas-poilsio-sveikatingumo-ir-meditacijos-budas-lietuvoje-1007-1464622>
* Qing Li: Forest bathing – how trees can help you find health and happiness. Viking, New York, 2018, viii + 301 pp, ISBN 978-0525559856
* Socioekonominis Lietuvos Natura 2000 saugomų teritorijų vertinimas parodė, jog saugomos teritorijos sukuria didelę pridėtinę ekonominę vertę: <https://vstt.lrv.lt/uploads/vstt/documents/files/Leidiniai/Natura2000%20tinklo%20socioekonomines%20naudos%20vertinimo%20studija.pdf>
* <https://www.nature.com/articles/s41598-017-12046-7>
* Ekonominis miškų turizmo potencialo vertinimas: <http://iufro2017.com/wp-content/uploads/2017/08/IUFRO2017_anniversary-congress-spotlight48-sustainable-tourism-d6.pdf>

**Formuluodami viziją galite (neprivalote) pasitelkti konkrečius vertinimo parametrus, kaip pvz.:**

1) kokio šalies miškingumo (procentais nuo šalies sausumos ploto) iki 2050 metų pageidautų siekti SG; /šiuo metu yra XX%/

2) kiek saugomų miškų – kuriose ribojama miško ūkinė veikla, (proc. nuo šalies bendro miškų ploto) iki 2050 metų pageidautų siekti SG; (I, IIA, IIB, ir III grupės miškai) /šiuo metu yra XX%/

3) griežto saugojimo režimo miškų kiekio saugomose teritorijose (proc. nuo saugomose teritorijose esančių miškų ploto), iki 2050 metų pageidautų/toleruotų SG; (I ir IIA grupės miškai) /šiuo metu yra XX%/

4) kiek ūkinių miškų ploto skirtų produkuoti žaliavinę medieną (proc. nuo šalies bendro miškų ploto) iki 2050 metų pageidautu/toleruotų SG; (IVA ir IVB grupės miškai) /šiuo metu yra XX%/

5) kokio priaugančios medienos kiekis, kaip žaliavinė mediena gali būti išimama medienos pramonės reikmėms (proc. nuo kasmet IV grupės miškuose sukaupiamo medienos tūrio) iki 2050 metų pageidautu/toleruotų SG; /šiuo metu yra XX%/

**PASIRENGIMAS NACIONALINĖS MIŠKŲ VIZIJOS BENDRAJAM FORUMUI**

Artėjant Nacionalinės miškų vizijos bendrojo forumo renginiui jūs gausite informaciją apie tai, kiek kiekviena sektorinė grupė galės deleguoti narių. Visoms sektorinėms grupėms bus suteiktos vienodos teisės dalyvauti. Taip pat bus pateikta detali renginio darbotvarkė.

Pasirengdami Nacionalinės miškų vizijos bendrajam forumui:

1. Nuspręskite, kas atstovaus jūsų sektorinę grupę bendrame forume.

|  |  |  |  |
| --- | --- | --- | --- |
| **Eil. Nr.** | **Vardas, pavardė** | **Interesų grupė** | **Pastaba** |
| 1.  | Mindaugas Potapovas | Ekonominis |  |
| 2. | Alanas Petrauskas | Socialinis |  |
| 3. | Stanislovas Čepinskas | Ekonominis |  |
| 4. | Remigijus Daubaras | Ekologinis |  |
| 5. | Gintaras Riauba | Socialinis |  |
| 6. | Marius Krikščiūnas | Ekonominis | Jei būtų prašoma papildomų atstovų ekonominio intereso balanso atkūrimui |

1. Nuspręskite, kas iš jūsų sektorinės grupės narių pristatys siūlomą Nacionalinę miškų viziją bendrame forume.
2. Parenkite, trumpą (3-5 skaidrių) prezentaciją. Pristatymo trukmė - 5 min. Pristatyme apžvelkite savo sektorinę grupę bei jos ilgalaikį poreikį (-ius), pristatykite siūlomą viziją ir jos pagrindimą.

Nacionalinės miškų vizijos bendrojo forumo darbotvarkės veiklos:

* Įvadinis pranešimas
* Sektorinių grupių pristatymai
* Darbas mišriose grupėse, sudarytose iš skirtingų sektorinių grupių atstovų, pateikiant jungtinius Nacionalinės miškų vizijos pasiūlymus
* Nacionalinės miškų vizijos pasirinkimas apjungimo ir reitingavimo ar kitais metodais.

**UŽPILDĘ ŠIĄ DARBO KNYGĄ ATSIŲSKITE NMS TECHNINEI GRUPEI EL.P. ADRESU** **anzela.valaine@am.lt** **iki 2021 m. rugsėjo 13 d. 12 val.**

1. http://www.amvmt.lt/images/veikla/stat/miskustatistika/2020/08%20Misku%20ukio%20statistika%202020\_m.pdf [↑](#footnote-ref-1)
2. <https://e-seimas.lrs.lt/portal/legalAct/lt/TAD/TAIS.324629> [↑](#footnote-ref-2)
3. https://nature-art12.eionet.europa.eu/article12/ [↑](#footnote-ref-3)
4. https://nature-art17.eionet.europa.eu/article17/ [↑](#footnote-ref-4)
5. 56. Wermelinger B; Seifert M, 1999. Temperature-dependent reproduction of the spruce bark beetle Ips typographus, and analysis of the potential population growth. Ecological Entomology, 24(1):103-110; 32 ref. [↑](#footnote-ref-5)
6. https://nature-art12.eionet.europa.eu/article12/ [↑](#footnote-ref-6)
7. https://nature-art17.eionet.europa.eu/article17/ [↑](#footnote-ref-7)
8. <https://lt.fsc.org/lt-lt/sertifikavimas/misku-valdymo-sertifikavimas/nacionalinis-standartas/fsc-standartas-lietuvai> [↑](#footnote-ref-8)
9. Cerasoli S, Yin J, Porporato A. Cloud cooling effects of afforestation and reforestation at midlatitudes. Proc Natl Acad Sci U S A. 2021 Aug 17;118(33):e2026241118. doi: 10.1073/pnas.2026241118. PMID: 34373327; PMCID: PMC8379994. [↑](#footnote-ref-9)
10. (2017/2115(INI)), daugiau žr. http://www.europarl.europa.eu/doceo/document/A-8-2018-0014\_LT.pdf [↑](#footnote-ref-10)
11. [<https://www.kur-und-heilwald.de/1-kur-heilwald/?lang=en>](https://www.kur-und-heilwald.de/1-kur-heilwald/?lang=en) [↑](#footnote-ref-11)